มันนี่ทูเดย์
ทีเอ็มบีหนุนเอสเอ็มอี
8 ก.ค. 2558

ทีเอ็มบีหนุนเอสเอ็มอี
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า แนวทางบรรษัทประกันสินเชื่ออุตสาหกรรมขนาดย่อม (บสย.) ขยายการค้ำประกันสินเชื่อเอสเอ็มอีจาก 18% เป็น 30% เป็นมาตรการช่วยระยะสั้นถึงสิ้นปี 2559 โดยมีวงเงินค้ำ 1 แสนล้านบาท ส่วนการให้ธนาคารเข้าไปร่วมรับความเสี่ยงด้วยนั้น ปัจจุบันธนาคารก็รับความเสี่ยง 1 ใน 3 อยู่แล้ว
ล่าสุดได้ร่วมกับสภาอุตสาหกรรมแห่งประเทศไทย (ส.อ.ท.) สนับสนุนและพัฒนาผู้ประกอบการเอสเอ็มอีภาคอุตสาหกรรมการผลิต ปี 2558 เป็นช่องทางให้เอสเอ็มอีที่เป็นสมาชิก ส.อ.ท.ราว 7,000-8,000 ราย คาดว่าปีแรกจะมีผู้เข้าร่วม 1,000 ราย ขอสินเชื่อเฉลี่ย 10-50 ล้านบาท/ราย ดอกเบี้ย 0.25-0.5% พร้อมเว้นค่าธรรมเนียมอื่นๆ
คปภ.เตือนประกันหลอก
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปัจจุบันมีมิจฉาชีพหลอกขายประกันหลายรูปแบบ เช่น อ้างเป็นตัวแทนหลอกให้โอนเงินค่าใช้จ่าย เพื่อขอรับเงินสินไหมมรณกรรมของญาติพี่น้องที่เสียชีวิตกับบริษัทประกันที่ได้ทำไว้ คปภ.ชี้แจงว่า การรับเงินสินไหมจะไม่มีการให้โอนเงินใดๆ เพื่อเป็นค่าใช้จ่าย